Törpe

Az Earthdawn törpék testfelépítése és kinézete nagyon hasonló más fantasy világokéhoz. Barsaive följén azonban az uralkodó faj népesség alapján, ráadásul a közös nyelv is a törpe. Kultúrájuk, különösen a Throal Királyságé (mely az egyik legnagyobb és legszervezettebb hatalmi erő Barsaive-en), teljesen eltér más, tipikus fantasy világok törpe civilizációjától, ugyanis inkább egy reneszánsz jellegű, virágzó és fejlett kultúra. A Throal-hegység törpe királysága egyben a legnagyobb katonai és gazdasági tényezőt jelenti a Thérai Birodalommal való konfliktusban.

### Leírás

Testfelépítésük zömök, átlagosan 4 láb (120-130cm) magasak és jó 120 fontot (60 kg) nyomnak. Szőrzetük gyorsan nő és sűrű, főleg a hajuk és arcszőrzetük. Bőrszínük a törzsi származástól függően igen változatos, a rózsás árnyalatú világos bőrszíntől az ébenfeketéig terjed.

Mellkasuk széles, törzsük és karjuk erős, kis termetükhöz képest is rövid lábaik miatt igen rosszul futnak. Füleik általában csúcsosak, de nem olyan nyúlánkok, mint a tündéké. Testi érettségüket 16 éves korukban érik el, átlagos életkoruk 100 év körül alakul. A feljegyzések megemlítenek néhány 150 éves vagy annál is öregebb törpét.

Az építés és alkotás a törpék igazi lételeme. Már gyerekkorukban több mesterséget elsajátítanak, felnőtt korukra képesek egyedül berendezni saját otthonukat, a bútoroktól kezdve a háztartási eszközökön át az iparos szerszámokig mindent.

Természetes vonzódást éreznek a szilárd, tartós anyagokhoz. Házaikat - ha tehetik - hegyek mélyén kőből építik. Szeretnek a földfelszín alatt, de legalábbis a Földhöz lehető legközelebb élni. Míg a felszínen utaznak vagy kereskednek, gyakran honvágy támad bennük a földalatti élet után. A törpék javarészt ügyetlen lovasok, a hagyományos paripákon nem szívesen utaznak. Szintén berzenkednek a nyílt vízfelülettől, és aggodalom tölti el őket, ha a biztonságos partot nem látják.

Más fajokkal és népekkel szemben toleránsak, vendégszeretetük legendás. Sajnos szűkszavúságukat, lényegre törő beszédjüket néhányan udvariatlanságnak veszik. Még zavaróbbak az állandó tanácsaik. A szemükben egy jó tanács a legértékesebb ajándék, amit törpe adhat másoknak és nem igazán értik, hogy ez az atyáskodó viselkedés miért dühít másokat.

A törpék családokba, törzsekbe és nemzetekbe szerveződnek. Bár társadalmi ösztöneik sugallatára erősen kötődnek a nemzetek és királyságok eszméjéhez, elsődlegesen családjukhoz és törzsükhöz hűségesek. A szervezési készség és a rendíthetetlen hűség épp úgy velük született jellemző, mint az igazságtalanságra való gyors és megingathatatlan reagálás.

A Iszonyat Kora évszázadai után Throal Királyság játszotta a legfőbb szerepet az elnyomó Thérai Birodalom elleni harcokban, Barsaive sokszínű népeit a törpék egyesítették egy lobogó alá. Barsaive lakosságának egyharmada törpe, a közös nyelv a törpe, kialakult jogrendszerük széles körben ismert és elismert.

### Faji képességek

* Hőlátás: a törpék képesek a környezetük (más  lények és tárgyak) által kibocsátott hőt látni úgynevezett hőfoltokban, amelyek különböző színben jelennek meg. A hőkép színskálája: vörös, narancs, sárga, zöld, kék, lila és fekete. A hőkép mindig relatív, tehát a Halál óceánján járva egy fáklya hőfoltja hidegnek (kék) látszódik, míg ugyanaz a fáklya a hideg téli estében a legforróbb lehet (vörös). Sok hő- és fényforrás esetén a környezet (háttér) kevésbé lesz részletgazdag, de cserébe teljes sötétben is képesek látni a törpék. A hőlátással nem lehet átlátni a tárgyakon.
* Erős hát: a törpék teherbírásának megállapításához adj +2 bónuszt az Erőhöz
* Született kézműves: a törpék +3 képzettségpontot kapnak induláskor, amit szakmára és művészeti képzettségre is költhetnek.

### Hírességek

* III. Varulus király
* Neden herceg
* Merrox